作者:顧德潤
標題:南呂・罵玉郎過感皇恩採茶歌夏目
內容:銜泥燕子穿簾幕，早池塘貼新荷，庭槐堤柳鳴蟬和。扇影羅，巾岸葛，花盈座。暑氣無多，雨聲初過。倚東床，開北牖，夢南柯。燈前恣舞，醉後狂歌。書慵注，琴倦撫，劍羞磨。掛青蓑，釣滄波，世塵不到小行窩。笑擁青蛾嬌無那，年來放我且婆娑。述懷蛛絲滿甑塵生釜，浩然氣尚吞吳，幷州每恨無親故。三匝烏，千里駒，中原鹿。走遍長途，反下喬木。若立朝班，乘驄馬，駕高車。常懷卞玉，敢引辛裾。羞歸去，休進取，任揶揄。暗投珠，嘆無魚，十年窗下萬言書。欲賦生來驚人語，必須苦下死工夫。人生傀儡棚中過，嘆烏兔似飛梭，消磨歲月新工課。尚父蓑，元亮歌，靈均些。安樂行窩，風流花磨。閒呵諏，歪嗑牙，發喬科。山花嫋娜，老子婆娑。心猶倦，時未來，志將何！愛風魔，怕風波，識人多處是非多。適興吟哦無不可，得磨跎處且磨跎。